
Απόφαση της [   ]

σχετικά με την επισήμανση των ειδών επίπλωσης όσον αφορά τις εκπομπές πτητικών ρυπαντών
ΑΡΙΘ. ΑΝΑΦ.: […]
Ενδιαφερόμενο κοινό: κατασκευαστές, εισαγωγείς και διανομείς ειδών επίπλωσης, καθώς και αγοραστές των ειδών αυτών.
Αντικείμενο: επισήμανση των ειδών επίπλωσης όσον αφορά τις εκπομπές πτητικών ρυπαντών.
Έναρξη ισχύος:
· Για τα προϊόντα που διατίθενται στην αγορά για πρώτη φορά από την 1η Ιανουαρίου 2020 και μετά: 1η Ιανουαρίου 2020
· Για τα προϊόντα που διατίθενται στην αγορά πριν από την 1η Ιανουαρίου 2020: 1η Ιανουαρίου 2021
Σημείωση: Η παρούσα απόφαση θεσπίζεται κατ’ εφαρμογή των άρθρων R. 221-40, R. 221-41 και R. 221-43 του περιβαλλοντικού κώδικα. Διευκρινίζει τους τρόπους παρουσίασης των πληροφοριών της ετικέτας, τους σχετικούς πτητικούς ρυπαντές και, για κάθε πτητικό ρυπαντή, τις τιμές που αντιστοιχούν στον ορισμό των τάξεων εκπομπών πτητικών ρυπαντών. Προσδιορίζει τις δηλώσεις σχετικά με τα μέτρα προφύλαξης που πρέπει να λαμβάνονται λόγω των εκπομπών πτητικών ρυπαντών από τα είδη επίπλωσης.
Παραπομπές: η παρούσα απόφαση διατίθεται στον δικτυακό τόπο Légifrance [http://www.legifrance.gouv.fr].
Η υπουργός Περιβάλλοντος, Ενέργειας και Θαλασσών, αρμόδια για τις διεθνείς σχέσεις για το κλίμα και η υπουργός Κοινωνικών Υποθέσεων και Υγείας,
Έχοντας υπόψη την οδηγία (ΕΕ) 2015/1535 του Ευρωπαϊκού Κοινοβουλίου και του Συμβουλίου της 9ης Σεπτεμβρίου 2015 για την καθιέρωση μιας διαδικασίας πληροφόρησης στον τομέα των τεχνικών προδιαγραφών και των κανόνων σχετικά με τις υπηρεσίες της κοινωνίας των πληροφοριών, και ιδίως τη γνωστοποίηση αριθ.° 2017/xxx/F,
Έχοντας υπόψη τον περιβαλλοντικό κώδικα, και ιδίως τα άρθρα L. 221-10 και R. 221-38 και επόμενα,
Έχοντας υπόψη τις παρατηρήσεις που διατυπώθηκαν κατά τη δημόσια διαβούλευση που πραγματοποιήθηκε από τις xx/xx/2017 έως τις xx/xx/2017, κατ’ εφαρμογή του άρθρου L. 120-1 του περιβαλλοντικού κώδικα,
Αποφασίζουν τα εξής:
Άρθρο 1
Στο πλαίσιο της παρούσας απόφασης, ισχύουν οι εξής ορισμοί :
1. «δείγμα δοκιμής»: στοιχείο που υποβάλλεται σε δοκιμή εκπομπών. Για τα είδη επίπλωσης, το δείγμα δοκιμής μπορεί να είναι ένα ολόκληρο έπιπλο, μέρος ενός προϊόντος επίπλωσης ή συστατικό στοιχείο του προϊόντος επίπλωσης.
2. «θάλαμος δοκιμής εκπομπών»: κλειστός χώρος στον οποίο επικρατούν ελεγχόμενες συνθήκες λειτουργίας και ο οποίος χρησιμοποιείται για τον καθορισμό των πτητικών ενώσεων που εκπέμπονται από τα προϊόντα δομικών κατασκευών και τα είδη επίπλωσης
Άρθρο 2
Η ουσία που αποτελεί τον κατάλογο που ορίζεται στο άρθρο R. 221-40 του περιβαλλοντικού κώδικα είναι η εξής: Φορμαλδεΰδη (αριθμός CAS: 50-00-0).
Τα χαρακτηριστικά των εκπομπών της προαναφερόμενης ουσίας τυποποιούνται με βάση κλίμακα τεσσάρων τάξεων, από A+ έως C, όπου η τάξη A+ αντιστοιχεί στο κατώτερο επίπεδο εκπομπών και η τάξη C στο ανώτερο επίπεδο εκπομπών. Το επίπεδο εκπομπών υποδεικνύεται με τη συγκέντρωση έκθεσης, εκφραζόμενη σε µg.m-3.
Για την προαναφερόμενη ουσία, τα σενάρια εκπομπών, οι μέθοδοι χαρακτηρισμού των εκπομπών και οι οριακές τιμές για κάθε τάξη αναφέρονται στο παράρτημα Ι. Οι μέθοδοι δειγματοληψίας ορίζονται κατά τρόπο που να διασφαλίζει την αντιπροσωπευτικότητα των δειγμάτων. Οι μέθοδοι δειγματοληψίας και πραγματοποίησης των δοκιμών ορίζονται κατά τρόπο που να διασφαλίζει την ακρίβεια και την ιχνηλασιμότητα των αποτελεσμάτων. Οι συγκεντρώσεις έκθεσης που χαρακτηρίζονται σύμφωνα με τα πρότυπα που αναφέρονται στο παράρτημα Ι θεωρείται ότι ανταποκρίνονται στους στόχους της αξιοπιστίας των αποτελεσμάτων.
Άρθρο 3
Για ορισμένα είδη επίπλωσης, η συγκέντρωση έκθεσης μπορεί να προσδιοριστεί με βάση έπιπλα αναφοράς. Τα σχετικά είδη επίπλωσης και τα χαρακτηριστικά των επίπλων αναφοράς παρατίθενται στο παράρτημα ΙΙ. 
Άρθρο 4
Η ετικέτα που προβλέπεται στο άρθρο R. 221-40 του περιβαλλοντικού κώδικα συμμορφώνεται προς το υπόδειγμα που προβλέπεται στο παράρτημα ΙΙ. Συνοδεύεται από το κείμενο που ακολουθεί το οποίο παρατίθεται γραπτώς με ευανάγνωστους χαρακτήρες: «(*) Πληροφορίες σχετικά με το επίπεδο εκπομπών φορμαλδεΰδης στον αέρα εσωτερικών χώρων, η οποία παρουσιάζει κίνδυνο τοξικότητας διά της εισπνοής, σε μια κλίμακα από A+ (πολύ χαμηλές εκπομπές) έως C (υψηλές εκπομπές)».
Άρθρο 5
Οι δηλώσεις που προβλέπονται στο άρθρο R. 221-43 του περιβαλλοντικού κώδικα είναι οι ακόλουθες:
«Τα έπιπλα που περιέχουν σανίδες με βάση το ξύλο (μοριοσανίδες, ινοσανίδες, κόντρα-πλακέ...) μπορεί να εκπέμπουν ρυπογόνες ουσίες στον αέρα εσωτερικών χώρων. Ως εκ τούτου, συνιστάται, μετά την εγκατάσταση του επίπλου στον χώρο, να αερίζεται συχνά ο χώρος αυτός τουλάχιστον για τέσσερις εβδομάδες προκειμένου να μειώνεται η έκθεσή του στους ρυπαντές που εκπέμπονται από το έπιπλο».
Άρθρο 6
Ο γενικός διευθυντής πρόληψης κινδύνων και ο γενικός διευθυντής υγείας είναι επιφορτισμένοι, ο καθένας στον τομέα του, με την εκτέλεση της παρούσας απόφασης, η οποία θα δημοσιευθεί στην Επίσημη Εφημερίδα της Γαλλικής Δημοκρατίας.
Συντάχθηκε την [  ].
Η Υπουργός Περιβάλλοντος, Ενέργειας
και Θαλασσών, αρμόδια για τις διεθνείς σχέσεις
για το κλίμα,
Για την υπουργό και κατ’ εντολή της:
Ο γενικός διευθυντής πρόληψης κινδύνων,
M. MORTUREUX
Η Υπουργός Κοινωνικών Υποθέσεων
και Υγείας,
Για την υπουργό και κατ’ εντολή της:
Ο γενικός διευθυντής υγείας
B. VALLET
ΠΑΡΑΡΤΗΜΑΤΑ
ΠΑΡΑΡΤΗΜΑ Ι
Η συγκέντρωση έκθεσης σε φορμαλδεΰδη μπορεί να καθοριστεί με χρήση της μεθόδου 1 ή της μεθόδου 2.
A. - Μέθοδος 1: Χαρακτηρισμός των συγκεντρώσεων έκθεσης μέσω θαλάμου δοκιμών εκπομπών
1. Μέθοδος χαρακτηρισμού των εκπομπών φορμαλδεΰδης των ειδών επίπλωσης στον αέρα εσωτερικών χώρων
	ΠΑΡΑΜΕΤΡΟΣ
	ΜΕΘΟΔΟΣ αναφοράς 
	ΗΜΕΡΟΜΗΝΙΑ δημοσίευσης

	Δειγματοληψία και προετοιμασία των δειγμάτων δοκιμής
	Τεχνικός οδηγός «Πρωτόκολλο δοκιμών για τον χαρακτηρισμό των εκπομπών πτητικών ρυπαντών από τα είδη επίπλωσης»
	2017

	Μέθοδος του θαλάμου δοκιμών εκπομπών
	NF EN ISO 16000-9
	2006


Εφόσον ένα προϊόν αποτελεί αντικείμενο εγκεκριμένου προτύπου και αυτό επιβάλλει ή παραπέμπει σε άλλη μέθοδο χαρακτηρισμού των εκπομπών φορμαλδεΰδης, είναι δυνατή η χρήση της εν λόγω μεθόδου αντί των μεθόδων που προβλέπονται κατωτέρω.
2. Μέθοδος μέτρησης των συγκεντρώσεων έκθεσης
	ΠΑΡΑΜΕΤΡΟΣ
	ΜΟΝΑΔΑ ΜΕΤΡΗΣΗΣ
	ΜΕΘΟΔΟΣ
	ΗΜΕΡΟΜΗΝΙΑ δημοσίευσης

	Δειγματοληψίες και ανάλυση
	µg.m-3
	NF EN ISO 16000-3
	2011


Εφόσον ένα προϊόν αποτελεί αντικείμενο εγκεκριμένου προτύπου και αυτό επιβάλλει ή παραπέμπει σε άλλη μέθοδο χαρακτηρισμού των εκπομπών φορμαλδεΰδης, είναι δυνατή η χρήση της εν λόγω μεθόδου αντί της μεθόδου που προβλέπεται κατωτέρω.
3. Σενάρια εκπομπών
Οι συγκεντρώσεις έκθεσης υπολογίζονται σε συμβατικό δωμάτιο αναφοράς συνολικού όγκου (V) 30 m3 με ποσοστό ανανέωσης του αέρα (n) της τάξης του 0,5 h-1, και στο εσωτερικό του οποίου υπάρχει ένα προϊόν επίπλωσης.
4. Καθορισμός των τάξεων εκπομπών
Οι τάξεις εκπομπών καθορίζονται με βάση μετρήσεις που πραγματοποιούνται έπειτα από είκοσι οκτώ ημέρες σε θάλαμο δοκιμών εκπομπών, ή πριν από την προθεσμία αυτή εάν οι εκπομπές τηρούν τις απαιτήσεις της τάξης που αντιστοιχεί στις χαμηλότερες εκπομπές (A+).
B. Μέθοδος 2: Χαρακτηρισμός των συγκεντρώσεων έκθεσης με χρήση των εκπομπών σανίδων με βάση το ξύλο
Οι συντελεστές εκπομπών φορμαλδεΰδης στον αέρα εσωτερικών χώρων των σανίδων με βάση το ξύλο που υπάρχουν στο υπό εξέταση προϊόν επίπλωσης χαρακτηρίζονται σύμφωνα με τις προδιαγραφές ενός εκ των προτύπων τα στοιχεία αναφοράς των οποίων είναι τα ακόλουθα:
· NF EN ISO 16000-9 : δοσολογία εκπομπών πτητικών οργανικών ενώσεων προϊόντων δομικών κατασκευών και ειδών εξοπλισμού – Μέθοδος του θαλάμου δοκιμής εκπομπών (2006).
· NF ISO 16000-3: δοσολογία φορμαλδεΰδης και άλλων πτητικών καρβονυλικών ενώσεων - Μέθοδος ενεργητικής δειγματοληψίας (Δεκέμβριος 2011).
· NF EN 717-1: Σανίδες με βάση το ξύλο – Καθορισμός της έκλυσης φορμαλδεΰδης – Μέρος 1: Εκπομπές φορμαλδεΰδης με τη μέθοδο του θαλάμου (Μάρτιος 2005).
Εφόσον ένα προϊόν αποτελεί αντικείμενο εγκεκριμένου προτύπου και αυτό επιβάλλει ή παραπέμπει σε άλλη μέθοδο χαρακτηρισμού των εκπομπών φορμαλδεΰδης, είναι δυνατή η χρήση της εν λόγω μεθόδου αντί των μεθόδων που προβλέπονται κατωτέρω.
Εφόσον η σανίδα διαθέτει επένδυση, ο συντελεστής εκπομπών της ακατέργαστης σανίδας μπορεί να πολλαπλασιαστεί με συντελεστή που θα εξαρτάται από το είδος της χρησιμοποιηθείσας επένδυσης, σύμφωνα με τεχνικό οδηγό που δημοσιεύεται στον ιστότοπο του Υπουργείου που είναι αρμόδιο για θέματα περιβάλλοντος.
Το άθροισμα των συντελεστών εκπομπών όλων των τύπων σανίδας που χρησιμοποιούνται σε ολόκληρο το έπιπλο, οι οποίοι υπολογίζονται σύμφωνα με τη συνολική επιφάνεια του επίπλου που καλύπτει ο κάθε τύπος, αντιπροσωπεύει τον ενιαίο συντελεστή εκπομπών φορμαλδεΰδης του επίπλου.
Η συγκέντρωση έκθεσης σε φορμαλδεΰδη καθορίζεται με βάση τον ενιαίο συντελεστή εκπομπών σύμφωνα με τις προδιαγραφές του προτύπου NF EN ISO 16000-9 (2006). Υπολογίζεται σε συμβατικό δωμάτιο αναφοράς συνολικού όγκου (V) 30 m3 με ποσοστό ανανέωσης του αέρα (n) της τάξης του 0,5 h-1, και στο εσωτερικό του οποίου υπάρχει ένα προϊόν επίπλωσης.

C. – Οριακές τιμές των συγκεντρώσεων έκθεσης σε φορμαλδεΰδη (σε µg.m-3) και αντίστοιχες τάξεις
	ΤΑΞΕΙΣ
	C
	B
	A
	A+

	Φορμαλδεΰδη
	≥ 10
	< 10
	< 5
	< 3


ΠΑΡΑΡΤΗΜΑ II
Τα είδη επίπλωσης που αναφέρονται στο άρθρο 3 είναι τα ακόλουθα:
1. Κουζίνα
Η κουζίνα αναφοράς αποτελείται από τουλάχιστον τα ακόλουθα είδη:
· Δύο χαμηλά ντουλάπια πλάτους 600 mm ή 800 mm το καθένα.
· Δύο ψηλά ντουλάπια πλάτους 600 mm ή 800 mm το καθένα.
· Τέσσερις πόρτες και δύο συρτάρια.
2. Μπάνιο
Το μπάνιο αναφοράς αποτελείται από τουλάχιστον τα ακόλουθα είδη:
· Ένα χαμηλό ντουλάπι τοποθετημένο κάτω από τον νιπτήρα, πλάτους 800 mm και το οποίο διαθέτει μία πόρτα ή ένα συρτάρι.
· Ένα ντουλάπι πλάτους 400 mm και ύψους 1800 mm το οποίο διαθέτει τουλάχιστον μία πόρτα.
3. Μη εντοιχισμένη ντουλάπα
Μη εντοιχισμένη ντουλάπα αναφοράς η οποία αποτελείται από τουλάχιστον έναν αποθηκευτικό χώρο πλάτους 500 mm, βάθους 500 mm και ύψους 2000 mm, καθώς και από τουλάχιστον δύο συρτάρια και τέσσερα ράφια.
ΠΑΡΑΡΤΗΜΑ ΙΙI
1. Η ετικέτα φέρει τις ακόλουθες ενδείξεις:
· την επικεφαλίδα «Emissions dans l’air intérieur» (Εκπομπές στον αέρα εσωτερικών χώρων) ακολουθούμενη από έναν αστερίσκο που παραπέμπει στο κείμενο που προβλέπεται στο άρθρο 4·
· ένα εικονόγραμμα και μια κλίμακα τάξεων·
· ένα γράμμα μεγάλου μεγέθους που αντιστοιχεί στην τάξη των υψηλότερων εκπομπών που διαπιστώθηκε σύμφωνα με τις μεθόδους που προβλέπονται στο παράρτημα Ι.
2. Η ετικέτα έχει ελάχιστες διαστάσεις 60 mm × 120 mm και συμμορφώνεται με ένα από τα δύο υποδείγματα που ακολουθούν:
Υπόδειγμα 1, με χρώματα:
[image: image1.jpg]EMISSIONS DANS L’AIR INTERIEUR*





	ÉMISSIONS DANS L’AIR INTÉRIEUR*
	ΕΚΠΟΜΠΕΣ ΣΤΟΝ ΑΕΡΑ ΕΣΩΤΕΡΙΚΩΝ ΧΩΡΩΝ*


Τα χρώματα που πρέπει να χρησιμοποιούνται για την εκτύπωση της ετικέτας είναι τα ακόλουθα:
· για τον φόντο που περιβάλλει το εικονόγραμμα: 0% κυανό, 0% πορφυρό, 0% κίτρινο, 20% μαύρο·
· για το σύννεφο που εμφανίζεται μέσα στο εικονόγραμμα: 0% κυανό, 0% πορφυρό, 0% κίτρινο, 40% μαύρο·
· για την τάξη A+: 100% κυανό, 0% πορφυρό, 100% κίτρινο, 0% μαύρο·
· για την τάξη A: 50% κυανό, 0% πορφυρό, 100% κίτρινο, 0% μαύρο·
· για την τάξη Β: 0% κυανό, 50% πορφυρό, 100% κίτρινο, 0% μαύρο·
· για την τάξη C: 0% κυανό, 100% πορφυρό, 100% κίτρινο, 0% μαύρο·
Το μεγάλο γράμμα τυπώνεται στο χρώμα που αντιστοιχεί στην εκάστοτε τάξη σε λευκό φόντο.
Στην κλίμακα τάξεων, τα γράμματα εμφανίζονται με λευκό χρώμα σε φόντο του χρώματος που αντιστοιχεί στην τάξη.
Η υπόλοιπη ετικέτα εκτυπώνεται σε μαύρο χρώμα σε λευκό φόντο.
Υπόδειγμα 2, σε μαύρο και λευκό:
[image: image2.emf]
	ÉMISSIONS DANS L’AIR INTÉRIEUR*
	ΕΚΠΟΜΠΕΣ ΣΤΟΝ ΑΕΡΑ ΕΣΩΤΕΡΙΚΩΝ ΧΩΡΩΝ*


Οι αποχρώσεις του γκρι που πρέπει να χρησιμοποιούνται για την εκτύπωση της ετικέτας είναι οι ακόλουθες:
· για τον φόντο που περιβάλλει το εικονόγραμμα: 20% μαύρο·
· για το σύννεφο που εμφανίζεται μέσα στο εικονόγραμμα: 40% μαύρο·
· για το μεγάλο γράμμα: 90% μαύρο·
· για την τάξη A+: 40% μαύρο·
· για την τάξη A: 60% μαύρο·
· για την τάξη Β: 80% μαύρο·
· για την τάξη C: 90% μαύρο.
Το μεγάλο γράμμα τυπώνεται πάντοτε σε 90% μαύρο σε λευκό φόντο.
Στην κλίμακα των τάξεων, τα γράμματα εμφανίζονται με λευκό χρώμα σε φόντο ποσοστού του μαύρου που αντιστοιχεί στην τάξη.
Η υπόλοιπη ετικέτα εκτυπώνεται σε μαύρο χρώμα σε λευκό φόντο.
Για μονόχρωμη εκτύπωση, το υπόδειγμα 2 θα χρησιμοποιείται με αντικατάσταση του μαύρου από οποιοδήποτε άλλο χρώμα που είναι ορατό, υπό την προϋπόθεση να τηρούνται τα ποσοστά.
